લક્ષદ્વીપ ટાપુઓ પરના માનવ વસવાટ અંગેની પ્રચલિત લોકવાયકા મુજબ કેરળના સુવિખ્યાત રાજા ચેરામન પેરૂમાલ મુસ્લિમ ધર્મ અંગીકાર કરીને મક્કાની યાત્રા કરવા નીકળી પડ્યો તે પછી તેનાં સગાંસંબંધીઓએ તેને શોધીને પરત લઈ આવવા દરિયાઈ માર્ગે એક ટુકડી રવાના કરી હતી. આ શોધટુકડીનાં જહાજો આજના બંગરામ ટાપુ પાસે ક્ષતિગ્રસ્ત થયાં. આથી જહાજોને જેમતેમ રિપેર કરી આ શોધટુકડી કેરળ પરત આવી. જ્યાં તેમણે અહેવાલ આપ્યો કે આવા ટાપુઓનો સમૂહ દરિયામાં આવેલો છે. તત્પશ્ચાત આ ટાપુઓ પર વસવાટ કરવાની મંજૂરી દરિયાખેડુ શોધકોને આપવામાં આવી. આ વાતને ઐતિહાસિક સમર્થન ન મળતું હોવા છતાં ઈતિહાસકારો તેમાં તથ્ય હોવાનું સ્વીકારતા થયા છે.